**HEA EESKUJU**

**LAURA BRIGITTA KING**

Leisi Keskkool ja Kuressaare Ametikool

Laura on üks nendest inimestest, kelle tegemisest sa kuuled ja mõtled, et kuidas ta jõuab? Tema tegemised algasid õpilasesindusega Leisi Keskkoolis, kus ta peagi peale õpilasesindusega liitumist sai juhatuse liikme astmesse ning tema ülesandeks sai kooli traditsiooniliste ürituste organiseerimine (näiteks Aasta Tegija gala, poiste-ja tüdrukute nädalad). Kunagi peale ekskursiooni riigikokku tekkis tal huvi noorte ja poliitika vastu ning ta sattus Reforminoortesse ning avastas, et Saaremaal polnud ühtegi poliitilist noortekogu. Selle tulemusena pani ta aluse Saaremaa Reforminoortele klubile ning on tänaseni klubijuht. Praeguseks on Laura ka Reforminoorte üle-Eestilises juhatuses. Lisaks tegutseb ta Eesti Õpilasesinduse Liidus, kus märkimisväärne sündmus oli EV100 Noorte Maapäeva manifesti koostamine ja selle esitamine riigikogus. Ta oli ka EÕEL XXXVII Üldkoosoleku korraldusmeeskonnas. Klassikaaslastega tegid nad õpilasfirma, kus Laura oli tegevjuhi rollis. Praeguseks on ÕF tegevuse lõpetanud. On osalenud ka järgmistel üritustel: kahel korral nii Tallinna maratonil kui ka korra Viljandis festivalil Tehaserock vabatahtlikuna ja 2017/2018 Changemakers sotsiaalse ettevõtluse programmis.

Praegu tegutseb Laura enda kooli õpilasesinduses asepresidendina ning on toeks noorematele (lõpetajana pole presidendi roll enam võimalik). Ta esindab ka õpilaste hääli kooli hoolekogus. Keskkooli kõrvalt õpib ta Kuressaare Ametikoolis spaateenindajaks. Lisaks annab Laura 2016. aasta suvest saadik iluvõimlemise lisatrenne õpilastele, kelle jaoks oli trennide koormus liiga väike. Treener ei jõudnud füüsiliselt kõigiga tegeleda ning Lauralt palusid abi lapsevanemad, sest Laura oli ise ka noorena iluvõimleja. Samuti oli ta Laheda Koolipäeva korraldustiimis transpordijuht, ent tervise halvenemise tõttu jäi väiksema koormusega vabatahtliku rolli.

Ükskõik, mida ei oleks vaja korralda, Laura on alati valmis sellesse panustama ja teisi aitama. Tema jaoks on tähtis see, et tema tegevus oleks meeldejääv ja, et sellest jääks positiivne jälg. Ta on ülimalt ettevõtlik ning teda motiveerivad enam just uued teadmised ja kogemused, mida ta omakorda heal meelel teistega jagab. Ta on paljude ürituste korraldusel abis või koguni eestvedaja ning loonud ka omaalgatusi nagu näiteks Saaremaa Reforminoored. Ta on see inimene, kes võtab midagi ette ja teeb selle ära.

Koolis paistab Laura Brigitta silma oma julgusega erineda ning olla tema ise. Tal on oma arvamus ning ta julgeb seda avaldada ka siis, kui see alati ei kattu enamuse arvamusega. Samas on ta arvestav ning teisi kaasav. Ta on väga kohusetundlik, kuid samas oskab prioritiseerida ning osavalt eristada olulist mitte nii olulisest. Ta on mitmekülgne ning oskab suurepäraselt üllatada oma mõttekäikude ja ideedega erinevatel teemadel.

Laura üks parimaid külgi on tugev läbimõtlemisoskus: tänu heale aja planeerimisele jõuab ta igale poole ja kõikide nende asjadega tegeleda. Kuigi Laura õpib kahes koolis korraga, leiab ta aega ja tahtmist, et anda nädalavahetuseti iluvõimlemistrenne. Tema arvates on nooremate positiivne emotsioon igati neile aja pühendamist väärt. Laura tugevusteks on loomingulisus ning oskus mõelda väljaspool kasti, mis käib käsikäes tema ratsionaalse mõtlemise oskusega. Tänu sellele kombinatsioonile paistab ta silma nii koolis kui kõikides muudes oma ettevõtmistes ning projektides.

Laural on väga tugev missoonitunne ning teda viib edasi soov midagi ära teha, ilma, et ta sellest midagi vastu ootaks.

HEA EESKUJU ESITAJA

Grete Sass